b"\n_START_ARTICLE_\nAshley Greene\n_START_SECTION_\nZgodnje \xc5\xbeivljenje\n_START_PARAGRAPH_\nAshley Michele Greene je bila rojena 21. februarja 1987 v Jacksonvillu, Florida, Zdru\xc5\xbeene dr\xc5\xbeave Amerike, kot h\xc4\x8di ameri\xc5\xa1kega marinca Joeja Greenea, ki ima danes svoje lastno poslovno podjetje in njegove \xc5\xbeene Michele, rojene Tatum. Odra\xc5\xa1\xc4\x8dala je v Middleburgu in Jacksonvilleu, \xc5\xa1olala pa se je na kr\xc5\xa1\xc4\x8danski univerzi, kasneje, v desetem razredu, pa se je pre\xc5\xa1olala na srednjo \xc5\xa1olo Samuela W. Wolfsona. Diplomirala je zgodaj, v starosti sedemnajstih let. Pri sedemnajstih se je preselila v Los Angeles, Kalifornija in za\xc4\x8dela s kariero fotomodela. Sama je dejala, da si je v otro\xc5\xa1tvu ve\xc4\x8dkrat ogledala film Breakfast at Tiffany's (1961) in da je bila njena vzornica Audrey Hepburn. Ashley Greene ima enega sorojenca, starej\xc5\xa1ega brata Joeja Greenea II, ki je \xc5\xa1e vedno v Jacksonvillu z njunimi star\xc5\xa1i._NEWLINE_Preden se je odlo\xc4\x8dila za igralsko kariero, je Ashley Greene nameravala oditi \xc5\xa1tudirati pravo ali psihologijo.\n_START_SECTION_\nKariera\n_START_PARAGRAPH_\nAshley Greene je kariero pri\xc4\x8dela kot fotomodel, vendar se njena kariera fotomodela ni obnesla: sama pravi, da je to po vsej verjetnosti zato, ker je s svojimi 165\xc2\xa0cm vi\xc5\xa1ine precej nizka. Zaradi tega so ji predlagali, da kon\xc4\x8da z modnimi pistami in se osredoto\xc4\x8di na snemanje reklam. Po nekaj posnetih reklamah in u\xc4\x8dnih urah igranja se je\xc2\xa0\xc2\xbbzaljubila\xc2\xab\xc2\xa0v igranje, ki ji je postalo \xc5\xa1e bolj v\xc5\xa1e\xc4\x8d kot manekenstvo, in se odlo\xc4\x8dila, da se bo raje kot fotomodel zaposlila kot igralka. Ko je kon\xc4\x8dala s \xc5\xa1olanjem, se je Ashley Greene preselila v Los Angeles, Kalifornija in se posvetila igralski karieri._NEWLINE_Ashley Greene je leta 2005 igrala v eni izmed epizod televizijske serije Punk'd. Naslednjega leta, leta 2006 je dobila manj\xc5\xa1e vloge v televizijskih serijah, kot so MADtv in Crossing Jordan ter pomembnej\xc5\xa1o vlogo, vlogo Renate v televizijski seriji Desire. Svojo vlogo Renate je odigrala v sedmih epizodah serije in sicer:\xc2\xa0\xc2\xbbA Case of Nothing\xc2\xab,\xc2\xa0\xc2\xbbResurrection\xc2\xab,\xc2\xa0\xc2\xbbLoyalty\xc2\xab,\xc2\xa0\xc2\xbbIf Only\xc2\xab,\xc2\xa0\xc2\xbbWhat Is Past Is Prologue\xc2\xab,\xc2\xa0\xc2\xbbStealing the Show\xc2\xab\xc2\xa0in\xc2\xa0\xc2\xbbTrue Confessions\xc2\xab. Te epizode so se na televiziji vrtele med 8. septembrom in 18. oktobrom 2006._NEWLINE_Naslednjega leta, leta 2007 je Ashley Greene dobila svojo prvo filmsko vlogo in sicer v filmu Kralji Kalifornije, kjer se je pojavila kot stranka McDonald'sa. Igrala je tudi v videospotu ruskega dueta t.A.T.u za pesem\xc2\xa0\xc2\xbbDangerous and Moving\xc2\xab\xc2\xa0(v izvirniku naslovljena\xc2\xa0\xc2\xbbLyudi Invalidy\xc2\xab)._NEWLINE_Leta 2008 je Ashley Greene do\xc5\xbeivela preboj s filmom Somrak, v katerem je igrala Alice Cullen. Film, ki je temeljil na istoimenskem romanu pisateljice Stephenie Meyer, je iz\xc5\xa1el v novembru 2008. Vlogo Alice Cullen je obdr\xc5\xbeala tudi v nadaljevanjih filma Somrak, v filmu Mlada luna iz leta 2009 in \xc5\xa1e prihajajo\xc4\x8dem filmu Mrk. Alice Cullen bo zaigrala tudi v prihajajo\xc4\x8dih filmih iz serije, filmih Jutranja zarja - 1. del in Jutranja zarja - 2. del, ki izideta v letih 2011 in 2012._NEWLINE_Ashley Greene je leta 2010 zaigrala Michelle Burkham v dramskem filmu Skateland, ki se je premierno predvajal na filmskem festivalu Sundance._NEWLINE_Ob svojem soigralcu iz serije Somrak, Kellan Lutzu, je Ashley Greene zaigrala v filmu Warrior, kmalu zatem pa je zaigrala \xc5\xa1e v trilerju Summer's Blood in v filmu podjetja Dark Castle Entertainment, The Apparition, katerega snemanje se je pri\xc4\x8delo 1. februarja 2010._NEWLINE_Ashley Greene je 12. septembra 2010 vodila podelitev nagrad MTV Video Music Awards._NEWLINE_Trenutno Ashley Greene dela na dveh prihajajo\xc4\x8dih filmih - filmu, LOL: Laughing Out Loud, v katerem bo zaigrala ob Demi Moore in Miley Cyrus, ter filmu The Boom Boom Room, ki je trenutno v snemanju. Oba filma naj bi izdali leta 2012.\n_START_SECTION_\nJavna podoba\n_START_PARAGRAPH_\nAshley Greene je za oglase SoBe, objavljene leta 2010 v reviji Sports Illustrated Swimsuit Edition, pozirala oble\xc4\x8dena samo v bikini. Revija People jo je leta 2010 uvrstila na svoj seznam\xc2\xa0\xc2\xbbnajlep\xc5\xa1ih \xc5\xbeensk na svetu\xc2\xab. Leta 2010 so jo nagradili z nagrado Hollywood Life\xe2\x80\x99s Young Hollywood Award v kategoriji za\xc2\xa0\xc2\xbbstilsko ikono leta\xc2\xab. Sodeluje tudi z organizacijo PETA, ki jo je nagradila z nagrado za njeno prizadevanje proti testiranju kozmetike na \xc5\xbeivalih, pri \xc4\x8demer je sodelovala s podjetjem Avon.\n_START_SECTION_\nZasebno \xc5\xbeivljenje\n_START_PARAGRAPH_\nJe zelo dobra prijateljica s svojimi kolegi iz filma Somrak, Kellanom Lutzem (Emmett Cullen), Jacksonom Rathbonom (Jasper Hale) in Rachelle Lefevre (Victoria). Kellana Lutza in Jacksona Rathbona je poznala \xc5\xbee pred filmom, medtem ko je Rachelle Lefevre spoznala \xc5\xa1ele na snemanju. Hodila je s pevcem in igralcem Joejem Jonasom, s katerim sta se raz\xc5\xa1la marca 2011. Odrasla je ob spremljanju ameri\xc5\xa1kega nogometa in je obo\xc5\xbeevalka floridskega nogometnega mo\xc5\xa1tva Florida Gators. Leta 2010 so jo z Joejem Jonasom in Jessico Szohr opazili na tekmi mo\xc5\xa1tva Green Bay Packers proti mo\xc5\xa1tvu New York Giants v Lambeau Fieldu. Leta 2009 so preko interneta iz\xc5\xa1le njene fotografije, na katerih je Ashley Greene gola. Fotografije naj bi posnela sama. Njeni odvetniki so spletnim stranem, ki so slike objavile, grozile s to\xc5\xbebo."